 Sida uu dhigayo diiwaanka taariikhda Aaadamuhu kuma cusba dunida in la arko Af iyo dhaqan ummadi lahayd oo mar kali ah saaxada ka baxay lana waayey dadkii ku hadli jiray oo markasta oo ay dhalinta iyo faca ummad u soo kacayaa uu hawl gab noqdo lana qurxoonaadaan dhaqamada ummadaha kale afkoodii iyo hida hoodii wuxuu u ekaan doonaa sidii geed xar galay oo kale markaasuu afweynta goostaa, Af-kii la odhan jiray Sumeriyan waxa lagaga hadli jiray dhulkii la odhan jiray Mosabatamia,Meesha hada loo yaqaan Ciraaq, dagaalo,colaado iyo kala fur furan ku dhacay Sumariyiinta sida ay taariikhdu dhigayso ayaa ka dhigay sidii tusbax goy oo kale oo waxay u kala yaaceen dacalada iyo daafaha aduunka, jiilashoodii dambena way ku guuldaraysteen inay badbaadiyaan oo waxa la qurxoonaaday xadaaradihii iyo afafkii qalaad ee ay barteen,Afkii Sumeriyaanka ee ay mar ku hadli jireen malaayiinta qof maanta raq iyo ruux midna lagama hayo warkiisiina waxa uu ku dambeeyay oday ka sheekee. 